Forsvar velferda - stopp kommunekrisa

Ein torsdag i mars opplevde vi at Noreg vart ein heilt annan stad. Nedstenging av bedrifter og tøffe tider for arbeidsfolk, stengde skular og barnehagar, foreldre som ikkje kunne gå på jobb og ei helseteneste som måtte gå i høg beredskap, har sett kommunane våre på ei stor prøve denne våren. Folk og samfunn i krise treng kommunar som greier å stille opp.

Krisa har sett reinhald og helsetenester, skular, barnehagar og eldreomsorg i kommunane under stort press. Det kostar. Regjeringa viser til at kommunane har fått pengar gjennom ei mellombels løyving frå Stortinget. Alle som er vakne skjønar at dette ikkje er nok. Ikkje på langt nær nok.

Økonomiske overføringar til kommunar og fylke har vore for låge over tid. Regjeringa påstår at kommunane har fått meir pengar. Men både oppgåver og lovkrav frå staten har vorte fleire, og fleire innbyggarar treng tenester frå kommunen. Koronakrisa gjer situasjonen endå verre. Mange kommunar har store tap av skatteinntekter og høge ekstrautgifter.

Dersom ikkje dei som sit med makta tek alvoret innover seg, risikerer vi at tilsette som arbeider med reinhald, renovasjon, helse og omsorg, utdanning og transport misser jobbane sine. Folk som har fått applaus for å ha halde samfunnet i gang under krisa, med risiko for eiga helse, vert no møtte på verst tenkelege måte: Fare for eit ekstremt dårleg lønsoppgjer og fare for å misse jobben.

Skal vi ha ein sjanse til å halde oppe gode tilbod, trygge helsetenester, forsvarleg reinhald og drift, trengst det meir pengar. Då held det ikkje med tomme lovnader om at regjeringa skal ta fram kalkulatoren for å «rekne litt på det», det held ikkje med rapportar og eit stort «kanskje» om pengar ein gong i framtida. Det er no vi treng at Erna Solberg stiller opp.

Kommunane kan få hjula i gang. Vi kan setje i gang nødvendige prosjekt, gje oppdrag til bedriftene, syte for gode tenester, sikre tryggleik og framtid i lokalsamfunn. Det vi treng no er at staten stiller opp og tek rekninga.

**Derfor krev SV at:**

* Økonomiske tap og ekstrautgifter for kommunar og fylke som følgje av koronakrisa må dekkast fullt ut
* Det må kome ein krisepakke til kommunane for å sikre oppdrag til bedrifter, og arbeid og tenester i kommunane
* Det må kome ein kraftig auke i dei økonomiske overføringane til kommunar og fylke i neste års statsbudsjett

Kirsti Bergstø

nestleiar i Sosialistisk Venstreparti

NN

Kommunestyrerepresentant i YY kommune